ក្រុម​អ្នកស្រាវជ្រាវ​គ្រោង​ជួបគ្នា​ស្វែងរក​វិធី​ធ្វើ​ឱ្យ​ប្រសើរ​ឡើង​ទំនាក់​ទំនង​កម្ពុជា-ថៃ
កម្មវិធី​នេះ​នឹង​មាន​ការ​ចូល​រួម​ពី​រាជទូត​ខ្មែរ​និង​រដ្ឋមន្ត្រី​ការ​បរទេស​ថៃ តែមិន​មាន​អ្នក​ប្រវត្តិសាស្ត្រ​ខ្មែរ​ទេ។
សិក្ខាសាលាដែលមានឈ្មោះថា «ប្រទេសខ្មែរ-សៀម៖ ទំនាក់ទំនងជាមិត្តភក្តិនិងជាសត្រូវ» រៀបចំដោយសាកលវិទ្យាល័យថៃមួយគឺសាកលវិទ្យាល័យថាំម៉ាសាត (ធម្មសាស្ត្រ) ក្នុងទីក្រុងបាងកកនៅថ្ងៃអង្គារនេះត្រូវបានក្រុមអ្នករៀបចំសម្តែងក្តីសង្ឃឹមថា នឹងចូលរួមចំណែកដល់ការពិនិត្យមើលលើប្រវត្តិសាស្រ្តនៃប្រទេសទាំងពីរ ហើយជួយដល់ការរួមរស់នៅជាមួយគ្នាបានប្រសើរ។ លោកសុងគៀត គុលវុឌ្ឍវីឡាស (Songkiat Kulwuthvilas) អ្នករៀបចំសិក្ខាសាលានេះបានបញ្ជាក់ប្រាប់វីអូអេសំឡេងសហរដ្ឋអាមេរិកថា ប្រទេសកម្ពុជានិងប្រទេសថៃបានក្លាយជាដៃគូគ្នាក្នុងក្របខណ្ឌនៃបណ្តាប្រទេសក្នុងអាស៊ានទៅហើយមិនគួរណាធ្លាក់ចូលមកក្នុងជម្លោះឡើងវិញដែលជាប្រវត្តិសាស្រ្តចាស់នោះទេ។ ហើយសិក្ខាសាលានឹងខិតខំស្វែងយល់និងខិតខំរកព័ត៌មានពិតពីជនជាតិទាំងពីរដើម្បីអាចរស់នៅជាមួយគ្នាបានល្អ។ «ហេតុអ្វីបានជាប្រទេសទាំងពីរមានជម្លោះ? ហេតុអ្វីបានជាប្រជាជនថៃមិនចូលចិត្តប្រជាជនកម្ពុជា។ ហេតុអ្វីប្រជាជនកម្ពុជាមិនចូលចិត្តប្រជាជនថៃ? ហើយយើងនឹងរកវិធីដើម្បីធ្វើជាដៃគូជាមួយគ្នាហើយក្លាយទៅជាមិត្តភក្តិនឹងគ្នាវិញ»។ លោកសុងគៀត បានបញ្ជាក់ថា លោកក៏សង្កេតឃើញមាននិន្នាការខុសគ្នាផងដែររវាងមនុស្សចាស់ជំនាន់មុនដែលនៅប្រកាន់ចិត្តស្អប់ជនជាតិខ្មែរ និងក្មេងជំនាន់ក្រោយដែលមើលលើការធ្វើជាដៃគូនឹងគ្នាសម្រាប់ការអភិវឌ្ឍ។ ការរៀបចំសិក្ខាសាលានេះចំពេលដែលកងទ័ពនៃប្រទេសកម្ពុជានិងថៃបានពើបប្រយុទ្ធគ្នាចំនួនបួនដងនៅតំបន់ប្រាសាទព្រះវិហារក្នុងរយៈពេលប៉ុន្មានថ្ងៃចុងក្រោយនេះដោយបានបង្កឱ្យមានមនុស្សស្លាប់និងរបួសជាច្រើនព្រមទាំងខូចខាតផ្នែកខ្លះនៃប្រាសាទព្រះវិហារ ហើយប្រជាពលរដ្ឋនៃប្រទេសទាំងពីរត្រូវរត់ភៀសខ្លួនចេញពីតំបន់ប្រយុទ្ធគ្នា។ ហើយបណ្តាលឱ្យប្រទេសកម្ពុជាប្តឹងស្នើសុំអន្តរាគមន៍ពីក្រុមប្រឹក្សាសន្តិសុខអង្គការសហប្រជាជាតិក៏ដូចជាសុំកិច្ចការពារពីគណៈកម្មការបេតិកភណ្ឌពិភពលោក។ ក្រុមអ្នករៀបចំគ្រោងបញ្ជាក់ថា នឹងមានអ្នកចូលរួមជាង៣៥០នាក់ ហើយយោងតាមកម្មវិធីដែលបានចែកចាយជាទូទៅគឺរួមមានវាគ្មិនសំខាន់ៗជាច្រើនដូចជាលោកស្រីយូ អយ ឯកអគ្គរាជទូតខ្មែរប្រចាំនៅប្រទេសថៃ និងលោករដ្ឋមន្រ្តីការបរទេសថៃកាសិត ភីរម្យ។ យ៉ាងណាក៏ដោយ គេមិនសង្កេតឃើញមានអ្នកប្រវត្តិសាស្រ្តនិងអ្នកស្រាវជ្រាវខ្មែរមាននៅក្នុងបញ្ជីឈ្មោះវាគ្មិនសំខាន់ៗទាំងនោះទេ៕